ב ל מ " ס                                     ע"מ 41582-10-26 
[bookmark: PsakDin][bookmark: _Hlk149821736][bookmark: _Hlk149824479][image: ][image: An object]
בבית הדין הצבאי לערעורים
בפני:

אל"ם   מיכל    שחר    –   שופטת

בעניין:

X/XXXXXXX טור' ש' א' – המשיב (ע"י ב"כ, רס"ן נתנאל אזולאי, סרן לירן שצ'וקין, סגן איתמר אקסלגורן)



ערעור על החלטה של בית הדין הצבאי המחוזי במחוז שיפוטי המטכ"ל שניתן בתיק מטכ"ל מ"ת 1506-10-26 (סא"ל חגי בן דב – סגן הנשיא) ביום 14.10.2026. ערעור התביעה נדחה.







ה ח ל ט ה

לאחר שמיעת טיעוני הצדדים, מצאתי שלא להתערב בהחלטת בית הדין המחוזי. ערעור התביעה נדחה, אפוא, והמשיב ישוחרר לתנאי מעצר פתוח במיטב. 
נימוקי ההחלטה יימסרו לצדדים בהמשך.


 נ י מ ו ק י  - ה ח ל ט ה

1. [bookmark: ABSTRACT_START]ביום 15 באוקטובר 2026, בתום שמיעת טיעוני הצדדים, החלטתי לדחות את ערעור התביעה על החלטת בית הדין קמא (כב' סגן הנשיא – סא"ל בן דב) שהורתה על שחרור המשיב למעצר פתוח במיטב עד לתום ההליכים המשפטיים בעניינו. להלן יובאו נימוקיי. 
2. [bookmark: ABSTRACT_END]המשיב, טור' ש' א', נעצר ביום 30 בספטמבר 2026 בנמל התעופה בן גוריון. ביום 5 אוקטובר 2026 הוגש נגדו כתב אישום, המייחס לו עבירה של היעדר מן השירות שלא ברשות, לפי סעיף 94 לחוק השיפוט הצבאי, התשט"ו-1955, בגין היעדרות ממיטב שהחלה ביום 28 בינואר 2025 ונמשכה 611 ימים, במהלך המלחמה. בד בבד, עתרה התביעה להאריך את מעצרו הממשי עד לתום ההליכים המשפטיים. בית הדין המחוזי דחה את בקשת התביעה והורה, כאמור, לשחרר את המשיב למעצר פתוח במיטב עד לתום ההליכים. התביעה לא השלימה עם ההחלטה ומכאן הערעור. 
החלטת בית הדין המחוזי
3. במוקד הדיון בבית הדין המחוזי, עמדה סוגית החוקיות של קריאת המשיב לשירות ביטחון מכוח צו לפי סעיף 12 לחוק שירות ביטחון [נוסח משולב], התשמ"ו-1986 (להלן – החוק). מעמדו של המשיב כמי ש"תורתו אומנותו" (בין השנים 2019 ל – 2023) פקע לאחר פקיעת פרק ג'1 לחוק שירות ביטחון שכותרתו "הקפאת הליכי מעצר, חקירה או אכיפה כלפי מיועד לשירות ביטחון שהוא תלמיד ישיבה – הוראת שעה" (לסקירת עיקרי ההסדר שנקבע בפרק זה עד לפקיעתו ביום 30 ביוני 2023, ראו בג"ץ 6198/23 התנועה למען איכות השלטון בישראל ו – 391 אח' נ' שר הביטחון, פסקאות 9-7 (25.6.2024)). כך סקר בתמצית בית הדין קמא את תשתית הראיות לכאורה בעניינו של המשיב – 
"החל משנת 2024... החלו רשויות הגיוס בהליכים לבדיקת כושרו של ה[משיב] לשירות ביטחון, ובהמשך לזימונו לשירות סדיר. כעולה מדוח הזימונים, ה[משיב] לא התייצב לשני זימונים לבדיקות... ביום 6.8.2024 במדרג 'רגיל'; ו.. ביום 10.9.2024 במדרג 'התראה'.
מתיעודי השיחות ... עולה לכאורה שביום 30.9.2024 הובהר ל[משיב] כי עליו להתייצב בהקדם האפשרי בלשכת הגיוס לשם השלמת הליכי צו ראשון. בחודש אוקטובר 2024, כפי שהתברר במהלך הדיונים, אושרה הוצאת פקודת מעצר נגדו. כמו כן מצויה בתיק התראה לפני הוצאת צו 12 מיום 27.10.2024, חתומה בידי פוקד, אך אין מסמך המלמד כי נשלחה ל[משיב].
מתעודת עובד ציבור הקיימת בתיק ניתן ללמוד כי ביום 27.11.2024 נשלח ל[משיב], בדואר רגיל, צו גיוס הקורא לו להתייצב לגיוס ביום 28.1.2025. הצו הוצא מכוח סעיף 12 לחוק שירות ביטחון מאחר שטרם נקבע כושרו של ה[משיב] לשירות.
לאחר מכן, כעולה מדוח הזימונים, ה[משיב] זומן שוב לבדיקות: ליום 2.1.2025 לצורך 'ועדה רפואית בנים/צו שני-בנים' במדרג 'מברק'; וליום 23.1.2025 לצורך 'בדיקת עומק ראייה-טטימוס' במדרג 'טלפוני' (יוער, כי אף שמדובר לכאורה בזימון 'טלפוני', ש'הונפק' ביום 9.1.2025, אין בתיעודי השיחות זכר לשיחה שכללה זימון כזה).
כעולה מתיעודי השיחות, ביום 5.1.2025 נערכה לכאורה שיחת טלפון עם ה[משיב] ונאמר לו כי מועד גיוסו בתוקף וכי עליו להתייצב בלשכת הגיוס תל השומר 'להשלמת הליכי גיוס עד 10.1, התייצבותך במיידי חובה'. יצוין כי עולה קושי להסתמך על השיחה הזו, שכן בגוף ההודעה נכתב כי חיילת אחת היא ששוחחה עם ה[משיב], בעוד שהשיחה הוזנה על שם משתמש אחר. כמו כן, בשיחת טלפון נוספת, מיום 29.1.2025, נמסר לכאורה ל[משיב] כי 'אין הצדקה רפואית לאי התייצבותו לגיוס ועליו להתייצב במיידי מוכן לגיוס'. 
אין חולק כי ה[משיב] לא התייצב לגיוס במועד שנקבע בצו. ההגנה לא טענה בפניי כי לא היה מודע לצו הגיוס בעניינו. אמנם באמרתו מסר ה[משיב] כי הוא לומד בישיבה בירושלים, כי לא ידע שעליו להתייצב והכחיש כי קיבל צו גיוס, אלא שצו הגיוס נשלח אליו בדואר, ולפי תיעודי השיחות, על הקשיים שבהם, הובא מועד הגיוס לידיעתו. על כן, חרף הכחשתו, נראה כי ישנה תשתית ראייתית לכאורית לכך שה[משיב] היה מודע לחובתו להתייצב לגיוס.
נקודת המחלוקת המרכזית בין הצדדים נוגעת לחוקיות קריאתו של ה[משיב] לשירות ללא קביעת כושרו. בעניין זה מתעוררות שאלות של ממש..." (הדגשות במקור).
4. הקשיים שזיהה בית הדין קמא הנכבד מבוססים על שלושה אדנים. האחד, היעדר הצגתה של מדיניות הגיוס הייחודית ביחס למבוטלי מעמד "תורתו אומנותו" לאחר פקיעת ההסדר שבחוק. משלא הוצגו המדיניות או הנהלים החדשים הנגזרים ממנה, יש קושי לערוך ביקורת שיפוטית אחר סבירות ההחלטה המנהלית, לשם עמידה אחר הזהירות הנדרשת בהפעלת הסמכות החריגה שבהוצאת צו לפי סעיף 12 לחוק. נקבע כי המדיניות שנחשפה "טיפין-טיפין" במהלך דיוני המעצר לאחר הגשת כתב האישום, מחייבת "בחינה דקדקנית של פעולת הרשות במקרה הקונקרטי", בהליך העיקרי. 
הקושי השני הוא החלל הראייתי בנוגע לאופן שבו הופעל שיקול הדעת הפרטני של הפוקד טרם הוצאת צו הקריאה לפי סעיף 12 לחוק. צוין, כי לחומר הראיות צורפה אמנם בדיעבד, במהלך דיוני המעצר, הודעת דוא"ל של סגנית מפקדת לשכת הגיוס תל השומר – רס"ן ורון, שבה כתבה כי הפעילה שיקול דעת פרטני בעניינו של המשיב, וכי בהתאם לחזקת תקינות המנהל, זו עשויה להניח את הדעת; אלא שמדובר בהודעה לקונית, ללא ציון הנתונים שעמדו בבסיס החלטתה או המועד שבו אישרה את גיוסו של המשיב. נקבע כי פרט לקשיים מובנים אלה, קיימים בחומר הראיות לכאורה חסרים מובהקים נוספים, ובהם: היעדר תיעוד למשלוח ההתראה למשיב, מיום 27 אוקטובר 2024, שהוא שלב במדיניות העדכנית טרם הוצאת צו לפי סעיף 12 לחוק; העדר תיעוד בזמן אמת לשיקול הדעת הפרטני ולנתונים שעמדו בבסיס החלטת הפוקד, היעדר תיעוד להחלטה בדבר הוצאת הצו; וכן, העדר תיעוד לאישור שנשלח למשיב על כך שהוא במעמד של מי שנקרא לגיוס לפי סעיף 12 לחוק. נקבע כי חסרים ראייתיים אלה ונוספים, מעלים "שאלות מורכבות" שעתידות להתברר בהליך העיקרי. 
הקושי השלישי, נעוץ בעובדה שאף לאחר שהוצא צו גיוס לפי סעיף 12 לחוק, דיברה לשכת הגיוס "בשני קולות" והמשיכה לקרוא למשיב לבדיקות, תוך עלייה במדרג הזימונים, באופן המעלה תהייה שמא היה עם המשיב קשר נוסף שלא תועד בכתב. תהייה זו מתחדדת בפרט ביחס לבדיקה רפואית ייחודית – בדיקת עומק ראייה שאותה נדרש המשיב לעבור. על רקע זימון חריג זה, נשאלת השאלה האם עמדו לנגד עיני הרשות מכלול הנתונים הרלוונטיים, טרם קבלת ההחלטה על גיוסו בהתאם לסעיף 12 לחוק. 
5. נקבע כי את הקשיים הראייתיים הללו במסלול הקריאה האישי אין חזקת תקינות המנהל יכולה להשלים. אשר למסלול הכללי, צוין כי מועד ההתייצבות של המשיב לשירות ביטחון מכוח צו הפוקד הכללי החל בעניינו הוא בחודש אפריל 2025 (צו שירות ביטחון (התייצבות לרישום, לבדיקות ולשירות ביטחון), התשפ"ה-2024), כך שמשך היעדרותו הוא מתחת לרף ההעמדה לדין פלילי.‏‏
6. בסיכומו של דבר נקבע, שאמנם מתגבשות בעניינו של המשיב עילות המעצר הנוהגות בעבירת היעדר מן השירות, בפרט משנמשכה, לכל אורכה, במהלך מלחמת התקומה, והסתיימה במעצרו; אולם משמתעוררות שאלות מורכבות ביחס לחוקיות גיוס, שאין ניתן לבררן תוך ימים ספורים, בצירוף משך ההיעדרות הכוללת, שאינו רחוק מרף ההעמדה לדין פלילי, מוצדק להורות על ירידת מדרגה, כך שהשאלות שמעורר התיק יתבררו כשהמשיב אינו נתון מאחורי סורג ובריח.
ערעור התביעה
7. בערעור נטען שלא נפל פגם בהליך קריאתו של המשיב לשירות בטחון מכוח צו לפי סעיף 12 לחוק. ראשית, נטען כי לאור המלחמה הממושכת והצורך הקיומי בכוח אדם, בד בבד עם פקיעת פרק ג'1 לחוק, חודד הצורך בנקיטתה של מדיניות גיוס מזורזת ביחס לאוכלוסייה שעמה נמנה המשיב, ומשעה שמדרג הזימונים טרם הוצאת הצו, איננו יציר חוק, אלא פרי מדיניות, אין קושי בשינוי המדיניות על ידי בעל הסמכות, ואין בשינוי כאמור כדי לפגום בחזקת תקינות המנהל, כל אימת שהצו הוצא על ידי הגורם החוקי שהוסמך לכך – כבענייננו. אשר לשיקול הדעת שהופעל טרם הוצאת הצו הנדון, נטען כי חומר הראיות לכאורה דווקא מלמד על הפעלת שיקול דעת פרטני ביחס למשיב, תוך הפנייה להודעת הדוא"ל של סגנית מפקדת הלשכה ולמסמכי מערכת נוספים, כגון: שיקול הדעת טרם הכרזת ההשתמטות ומכתב ההתראה לפני הוצאת הצו. למצער, נטען שאף בהיעדר תיעוד לנימוקי ההחלטה בדבר הוצאת הצו, הלכה היא שאם ניתן להתחקות אחר שיקול הדעת מן הראיות שבתיק, אין להסתפק בחלופת מעצר. אשר לזימון לבדיקות לאחר הוצאת צו 12 נטען כי משעה שהמשיב לא התייצב ממילא לאף אחת מן הבדיקות, אין בזימון המאוחר כדי לשנות מן המסקנה כי קריאתו לשירות אינה נגועה בפגם. נטען כי זימון לבדיקה, לאחר הוצאת צו גיוס, הוא פרקטיקה מוכרת שיסודה במאמצי הלשכה להתאים את הנתונים טרם הגיוס (תוך הפנייה לע"מ 68573-08-26 טור' קצנטיני נ' התובע הצבאי הראשי (2026); ע"מ 35/16 טור' זיתוני נ' התובע הצבאי הראשי (2016) ולע"מ 105/16 טור' בטיט נ' התובע הצבאי הראשי (2016)). בהתבסס על מכלול האמור נטען, כי חזקת תקינות המנהל שרירה וקיימת, כך שאין מדובר בחסר ראייתי המשליך על חוקיות הקריאה לגיוס. לנוכח חוסר שיתוף הפעולה המובהק של המשיב לכל אורך ההליך; מודעותו של המשיב לקריאות הללו; ואף בראי דוקטרינת הבטלות היחסית שלאורה יש לבחון פגמים ולאזנם עם התמונה הכוללת, נטען כי ראוי להורות על מעצרו של המשיב. 
תשובת ההגנה 
8. ההגנה, מצדה, סמכה ידיה על החלטתו של בית הדין קמא. נטען, כי חומר הראיות שנאסף מצביע על כשלים ראייתיים כבדי משקל, ביחס לחוקיות קריאתו של המשיב מכוח סעיף 12 לחוק, וכי ראוי שהם יתבררו בהליך העיקרי, כאשר המשיב אינו נתון במעצר. נטען כי חזקת תקינות המנהל כורסמה עקב אי הצגתה של מדיניות סדורה כלשהי שלאורה ניתן לבחון את התנהלותם של גורמי הרשות בנסיבות מקרה זה, שכן צו הקריאה לגיוס הוצא לאחר שתי קריאות ולא ארבע, כקבוע בנהלי מיטב. בנוסף, נטען כי חומר הראיות אינו מצביע על הפעלתו של שיקול דעת פרטני לגייס את המשיב מבלי שנקבע כושרו הרפואי, וכי הודעת דוא"ל מאוחרת, בצירוף שיקול הדעת טרם הכרזת ההשתמטות שהוא הליך נפרד, לא ממלאים אחר החסר האמור. זאת ועוד, נטען שבהליך הכרזת ההשתמטות ניתן להצביע על אי דיוקים נוספים בנתוניו של המשיב (כגון ציון ר"פ לכאורה, הגם שעברו של המשיב הוא ללא רבב). נטען כי בעבר הורה בית הדין לערעורים על שחרור לחלופת מעצר כאשר עלה חשש כי ניתן אישור גורף לגיוס קבוצת אנשים מכוח צו לפי סעיף 12 לחוק (ע"מ 91/16 טור' עאיק נ' התובע הצבאי הראשי (2016)), וכי לכתחילה - נכלל בחומר הראיות לכאורה רק אישור גורף כזה (מכתב בחתימתה של סא"ל טגניה, סגנית מפקד מיטב). נטען, כי העובדה שלאחר הוצאת צו הקריאה מכוח סעיף 12, זומן המשיב פעמיים נוספות, אחת מהן לבדיקה רפואית ספציפית, מלמדת כי לשכת הגיוס לא סיימה "למצות" הליכים טרם השימוש בסמכות החריגה של גיוס ללא קביעת כושר רפואי, וכי בפועל, פעלה עדיין באפיק של זימון לבדיקות בהתאם לסעיף 5 לחוק שירות בטחון. לבסוף, נטען נגד התנהלותה של התביעה הצבאית, לנוכח "איסוף ראיות בדיעבד", ואף "יצירת ראיות על ידי גורמים שכלל לא מופיעים כעדי תביעה בתיק", לאחר שנחשף קו ההגנה, תוך פגיעה ממשית ביכולתו של המשיב להתגונן. 

דיון והכרעה
9. בסעיף 12(א) לחוק שירות ביטחון נקבעה סמכותו של פוקד לקרוא ליוצא צבא לשירות ביטחון גם ללא קביעת כושרו לשירות "בשל הצורך להיאבק בהשתמטות משירות בטחון" (רע"פ 1057/99 יוחייב נ' התובע הצבאי הראשי, פ"ד נג(3) 365, 378 (1999); ע"מ/17,18/15 טור' טקה נ' התובע הצבאי הראשי (2015)). סמכות מיוחדת זו הוכרה כחריגה וקיצונית (עניין יוחייב לעיל), ובפסיקה נקבע שוב ושוב "שיש להפעילה במשורה ובזהירות" (למשל, ע"מ/75/17 טור' נחמני נ' התובע הצבאי הראשי (2017)). נקבע כי "סמכות מיוחדת אמורה להיות מופעלת במקרים מיוחדים, ולאו דווקא באופן שגרתי; לכן היא נקבעה כסמכות רשות, והפעלתה כרוכה בשיקול דעת" (עניין יוחייב לעיל). בהתאם לכך נקבע, כי – 
"משהונחה תשתית ראייתית מתאימה, המבססת, ברמה המנהלית, חוסר שיתוף פעולה... לאורך זמן - אין אלא לקבוע כי שיקול דעתו של הפוקד, להורות על גיוסו ... מבלי שנקבע כֹּשרו, היה סביר, ומסקנה זו עולה בקנה אחד עם חזקת תקינות המנהל" (עניין נחמני לעיל, בפסקה 20). 

בד בבד, נקבע, כי "חובה על גורמי הגיוס לנקוט מאמץ ולפעול בשקידה ראויה ובאחריות, לאיתור המיועד לשירות ביטחון ולזמנו לבדיקות השונות לקביעות כושרו לשרת בצבא. בהמשך, על הפוקד להפעיל שיקול דעת פרטני, ביחס לכל מקרה ומקרה, ולהורות על גיוסו של המיועד לשירות על-פי סעיף 12 לחוק שירות ביטחון, רק לאחר שנחה דעתו, כי פעלו די כדי להביא להתייצבותו בלשכת הגיוס" (עניין נחמני לעיל, בפסקה 23. הדגשות הוספו; ע"מ 55/20 התובע הצבאי הראשי נ' טור' אלבז, פסקה 7 (2020); ע"מ/76/17 טור' שמואלי נ' התובע הצבאי הראשי (2017)). 
10. עוד יוזכר, כי בעת בחינת התנהלותה של הרשות, עומדת ללשכת הגיוס כנקודת מוצא חזקת התקינות המנהלית. בחינת הסבירות של ההחלטה המנהלית, אגב דיון בהליך הפלילי, נעשית בדרך של תקיפה עקיפה, תוך הסתמכות על חזקת החוקיות של ההחלטה המנהלית, על פי העילות של המשפט הציבורי (ע/111/07 טור' סמורגונסקי נ' התובע הצבאי הראשי, פסקה 15 (2020) והאסמכתאות שם). המשיב "רשאי לטעון כי צו מנהלי שעליו מתבסס האישום הוא פגום מבחינה משפטית ולכן בטל... אולם צריך... להרים את הנטל הרובץ עליו מכוח חזקת החוקיות ולהוכיח כי הצו פגום ובטל" (ע"פ 1610/93 ותד נ' מדינת ישראל, פ"ד נ(5) 837, 839 (1993)). 
11. לבסוף, אף אם עלה בידי ההגנה להצביע על פגם בהתנהלות רשויות הגיוס, הרי שלא כל פגם מוביל, מניה וביה, לשלילת תוקפו של צו הקריאה לשירות ביטחון (למשל עניין זיתוני לעיל, בפסקאות 14-13). את הפגם יש לבחון בהתאם לתורת הבטלות היחסית (רע"פ 2413/99 טוראי גיספן נ' התובע הצבאי הראשי, נה‏(‏4‏)‏ 673, 689 ‏(‏2001‏)‏‏), במסגרתה יבחן בית הדין את נסיבותיו ומאפייניו של המקרה, ובכלל זה את
"מהות הפגם; חומרתה של הפרת החוק שבה מדובר; חשיבות הזכות הנפגעת מן ההפרה ומידת הפגיעה; זהותם של הצדדים והתנהלותם; אופן תקיפתו של הפגם – בתקיפה ישירה או בתקיפה עקיפה; וכן הנזק שעשוי להיגרם לנוגעים בדבר ולצדדים שלישיים" (רע"פ 3080/10 טור' סמורגונסקי נ' התובע הצבאי הראשי, פסקה 14 (25.12.2012)). 

12. ומכאן לענייננו. עיון בחומר הראיות מעלה, כקביעת הערכאה קמא, כי המשיב התייצב אמנם לצו ראשון ב – 18 בנובמבר 2019 ובין השנים 2021 ל – 2023 הגיש שנה אחרי שנה "בקשה לצו דחיית שירות מטעמים שבלימודים תורניים לתלמידי ישיבות", אלא שעם פקיעת מעמדו כבן ישיבה ב –  24 ביולי 2024, שבה וקראה לו הרשות לבדיקות והוא נמנע מלשתף פעולה. הוא לא התייצב ל"צו שני – בנים" לבדיקה רפואית ב – 6 באוגוסט 2024 שאליו זומן באופן "רגיל", וחודש לאחר מכן, ל"צו ראשון – חרדים" ב – 10 בספטמבר 2024 שאליו זומן באמצעות מכתב "התראה". ב – 30 בספטמבר 2024 עלה בידי נציג לשכת הגיוס לשוחח עם המשיב ולהעביר לו "נוהל מסודר לפני צו 12", שבמסגרתו הובהרה לו חובתו להתייצב להשלמת הליכי הצו הראשון. בתיעוד השיחה נכתב עוד כי "המסר הועבר, אך לא היה שיתוף פעולה". כחודש ומחצה לאחר מכן, ב – 27 באוקטובר 2024 הופק מכתב התראה לפני הוצאת צו גיוס לפי סעיף 12 לחוק, וכחודש לאחר מכן ב – 27 בנובמבר 2024, נשלח אל כתובתו הרשומה במשרד הפנים "צו התייצבות לשירות ביטחון" לפי סעיף 12 לחוק, המורה על התייצבות לשירות חובה ביום 28 בינואר 2025. ניסיונות מאוחרים של נציגי לשכת הגיוס ליצור קשר עם המשיב או עם בני משפחתו, לא צלחו ולא היה מענה, עד אשר נעצר. 
על פני הדברים עולה, אפוא, כי בחומר הראיות צו קריאה לשירות ביטחון מכוח צו לפי סעיף 12 לחוק ומודעות לקיומו מכוח שליחה לכתובתו הרשומה במשרד הפנים (סעיף 55(ה)(2) לחוק) הנתמכת בשיחה טלפונית. נמקד את ההתייחסות להליכים שקדמו להוצאת צו הגיוס.

שקידה מתחייבת טרם הוצאת צו 12
13. בית הדין קמא קבע כי ביטוי מעשי לדרישות הדין בדבר הזהירות המתחייבת בגיוס לפי סעיף 12 לחוק, הן ההנחיות הפנימיות של לשכות הגיוס המעוגנות ב"פק"ל לשכות הגיוס – מדור ביקורת" שכותרתן "צו 12", שבהן נקבע תהליך מובנה, הכולל "מדרג – זימונים" ופירוט הקווים המנחים להפעלת שיקול הדעת הפרטני של הגורם המוסמך טרם מימוש הסמכות המנויה בסעיף 12 לחוק. בהחלטתו ציין בית הדין קמא כי לא אחת ניצב פק"ל זה בבסיס הביקורת השיפוטית אחר השקידה הסבירה של רשויות הגיוס בזימון המיועד לגיוס טרם הוצאתו של צו לפי סעיף 12 לחוק. כעולה מטיעוני התביעה הצבאית, עם פקיעת פרק ג'1 לחוק החל על מי שהיו במעמד "תורתו אומנותו", ובכללם המשיב, אומצה מדיניות ייחודית, שהיא פועל יוצא של צורך השעה. על מדיניות זו ניתן ללמוד מתגובתה המקדמית של המדינה לבג"ץ, שבה פורטו פעולות צה"ל להרחבת היקף המגויסים לשירות צבאי מקרב בני הציבור החרדי – 
"מלש"ב שלא התייצב לצו ראשון, 'יזומן פעם נוספת להשלמת הליכי הצו הראשון; אם הוא לא יתייצב גם לזימון השני, ייעשו ניסיונות לאתר אותו באופן טלפוני; ולאחר מכן, אם הוא לא יתייצב, בחלוף פרק הזמן הקבוע בנהלי רשויות הגיוס, יישלח אליו מכתב המזהיר כי אם לא יתייצב להשלמת הליכי צו ראשון – יוצא בעניינו של המלש"ב צו התייצבות לשירות ביטחון מכוח סעיף 12 לחוק שירות בטחון, המאפשר לגייס את המלש"ב לשירות צבאי אף שכושרו הרפואי טרם נקבע. אם המלש"ב לא יתייצב על אף האמור במכתב ההתראה – יוצא בעניינו צו גיוס (המכונה 'צו 12') ובהמשך, אם לא יתייצב, הוא יוכרז כ'משתמט'. לאחר הוצאת צו 12, ככלל, פרטי המלש"בים עוברים למשטרת ישראל לטובת אכיפת חובת ההתייצבות" (בג"ץ 5819/24 התנועה למען איכות השלטון בישראל נ' שר הביטחון, פסקה 12 (19.11.2025)). 

 14. ביטוי למדיניות זו נמצא בחומר הראיות גם בתיק זה, במסמך מיום 14 בנובמבר 2024, שכותרתו "אישור מרוכז להכרזת צווי גיוס מתוקף סעיף 12 לאוכ' מבוטלי מעמד 'תורתו אומנותו' לאור ביטול פרק ג'1 לחוק". מסמך זה, בחתימתה של סגנית מפקד מיטב לגיוס – סא"ל טגניה, מאשר הכרזת גיוס מכוח צו 12 לכל הנמנים עם אוכלוסייה זו, על-פי מדיניות הפוקד והמדרג הנלווה לה ומחייב את הפוקדים ב"תיעוד ואישור תיק מלא". בית הדין קמא עמד על הקושי הנעוץ בעובדה שמדיניות זו לא צורפה לחומר הראיות ולא הוצגה במעמד הדיון. נקבע, כזכור, כי בהעדרה, הגם שסטייה מנוהל פנימי אינה מביאה לבטלות הצו, אלא נבחנת בראי תורת הבטלות היחסית, מתחייבת בנסיבות מקרה זה, "בחינה דקדקנית" של פעולת הרשות.
15. אף במעמד הדיון בערעור לא הוצגה המדיניות הייחודית, שמכוחה קוצרו השלבים וצומצמו הדרישות הנוהגות ברגיל להוכחה של חוסר שיתוף הפעולה בקביעת הכושר הרפואי. מפי התובע נמסר כי לא עלה בידי התביעה לאתרהּ. כידוע, "שיקול דעתן של רשויות מערכת הביטחון בתחום כוח האדם, ובפרט כאשר מדובר בענייני פרוצדורה – הינו רחב במיוחד" (בג"ץ 1882/21 ווייס נ' שר הביטחון, פסקה 15 (17.6.2021)). הנחיות פנימיות – וזהו מעמדו של פק"ל לשכות הגיוס –  הן אמצעי להבניית "אופן הפעלת שיקול הדעת על ידי הרשות, במטרה לוודא פעולה שוויונית ולא שרירותית" (ע"מ 55/23 התובע הצבאי הראשי נ' טור' בן הרוש, פסקה 17 (2023)), אך הן אינן מקבעות את פעולת הרשות, ומאפשרות לסטות מההנחיות במקרים מיוחדים שבהם קמה הצדקה מתאימה לכך (עע"ם 6329/20 זומר נ' הממונה על חופש המידע במשרד המשפטים, פסקאות 15-14 (6.7.2022)). זאת ועוד, "שינוי נסיבות וחלוף הזמן עשויים לחייב לעיתים את הרשות לערוך בחינה מחודשת של המדיניות" (בר"ם 1126/18 זרגוזי נ' רשות האוכלוסין וההגירה משרד הפנים, פסקאות 63, 71-70 (30.9.2021)). נפסק, כי כאשר הנחיות משפיעות באורח משמעותי על זכותו של הפרט, על הרשות להציגן ולפרסמן (עע"ם 4614/05, 6626 מדינת ישראל נ' אורן ואח', פ"ד סא(1) 211, 257 (2006)). 
16. מן המקובץ עולה, כי אין בעדכונה ובאימוצה של מדיניות עדכנית, ביחס לפק"ל לשכות הגיוס הקיים, ובשים לב לצרכי השעה, כדי לגרוע מחוקיות צו הקריאה לשירות בטחון לפי סעיף 12 שהוצא למשיב (עניין קצנטיני לעיל, בפסקה 11). המסמך בחתימת סגנית מפקד מיטב לגיוס סא"ל טגניה, מבסס את חזקת התקינות המנהלית בדבר קיומה של מדיניות אחידה וסדורה גם ביחס לאוכלוסיית המועמדים לשירות ביטחון שבוטל בעניינם מעמד "תורתו אומנותו" לאחר פקיעת פרק ג'1 לחוק. מכל מקום, ראוי היה כי המדיניות העדכנית תוצג. חזקה על גורמי התביעה הצבאית כי יתנו דעתם לכך וייערכו בהתאם. 

שיקול דעת פרטני
17. מוקשית יותר בראי הדין היא סוגיית הפעלתו של שיקול דעת פרטני בנסיבותיו של מקרה זה. במכתבה של סא"ל טגניה נכתב אמנם כי היא "מאשרת בזאת, הכרזת צו גיוס מתוקף סעיף 12 לחש"ב, לכלל המלש"בים אשר עמדו בתנאים לעיל, בין אם אותרו ע"י לשכת הגיוס ובין אם לאו", אולם "מבלי שנעשה ניסיון ממשי לאתרם, ומבלי שהופעל שיקול דעת פרטני לגבי כל אחד מהם", אין ניתן לומר כי מכתב זה עונה לדרישות הדין (עניין עאיק לעיל, בפסקה 7). ביום 12.10.2026, שבוע ימים לאחר הגשתו של כתב האישום, ובעקבות פנייתה של התביעה ללשכת הגיוס שעסקה בעניינו של המשיב, התקבלה התייחסות סגנית מפקד הלשכה, רס"ן ורון, שבה נכתב, כי בעקבות אי התייצבותו של המשיב לזימונים "הועלה אליי המלש"ב לבחינה לצורך העלאה לחוסר שת"פ". בהמשך לכך כתבה שעניינו של המשיב הועלה כחלק מקבוצה שנבדקה, ולאחר שהיא בחנה את הזימונים, האינדיקציות והנתונים, החליטה לאשרו למעמד של "חוסר שת"פ" למשך 30 ימים כנדרש. אף שציינה כי אושרה אורכה במערכת המתוקשבת, אישור זה אינו בנמצא ולא הוצג. בהודעה נוספת הבהירה רס"ן ורון כי "העלאה לצו 12" נעשתה בשיקול דעת פוקד – על ידי בחינתה שלה, וכי אין תיעוד במערכת להפעלת שיקול הדעת הפרטני האמור "לאור שינוי במערכות המידע בעניין הכרזות המשתמטים". 
18. חרף הפערים המסוימים בחומר הראיות והעובדה כי אין המדובר באישור מערכת מזמן אמת אלא בדיעבד, הרי שאלמלא הזימונים המאוחרים שעליהם אעמוד להלן, די היה בהודעותיה של רס"ן ורון, בשלב דיוני של ראיות לכאורה, כדי למלא אחר דרישת שיקול הדעת הפרטני, זאת לאור חזקת התקינות המנהלית, הנתמכת בתיעוד ממערכת לשכת הגיוס בנוגע להמלצה על הכרזת ההשתמטות ובו, בין היתר, פרטי השתלשלות תואמים, בנוגע לחוסר שיתוף הפעולה של המשיב (ראו, בדומה, ע"מ 43/16 טור' קליינבוק נ' התובע הצבאי הראשי, פסקאות 13-12 (2016)). 
19. אלא שבנסיבות הייחודיות של מקרה זה, לאחר שהוצא צו המאשר את הגיוס ללא קביעת כושר לשירות, שבה הרשות וקראה למשיב בשתי קריאות שונות להתייצב לבדיקות רפואיות. קריאה אחת, כזכור, מיום 2 בינואר 2025, במדרג זימונים של "מברק", אף היא ל"צו ראשון  - חרדים", קריאה נוספת ביום 23 בינואר 2025, לבדיקה רפואית ספציפית "בדיקת עומק ראייה – טטימוס".
20. התובע המלומד טען, כאמור, כי העובדה שהרשות ביקשה פעם נוספת לזמן את המשיב לבדיקות רפואיות בניסיון לקדם את קביעת נתוניו, אינה גורעת מחוקיות הקריאה לגיוס בצו לפי סעיף 12 לחוק, אלא מלמדת על הגינות הרשות, בעוד המשיב עצמו - ממילא לא התייצב לאף אחת מן הקריאות. אלא שבהיעדר תימוכין לכך, הקריאות לבדיקות רפואיות נוספות, ובכללן בדיקה רפואית קונקרטית, עשויות ללמד דווקא על אי-מיצויו של הבירור הרפואי הנדרש בעניינו של המשיב, טרם הוצאת הצו, ועל החסר הראייתי שהוביל למסקנה בדבר הצורך הרפואי של המשיב בבדיקה ייחודית זו לכתחילה, ככל שהדבר חייב קשר שלו עם לשכת הגיוס – שאלות שהן בבסיס הדרישה לשקידה סבירה ולשיקול הדעת הפרטני שמחייב הדין, לקראת הוצאת צו לפי סעיף 12 לחוק. בשאלות אלה יש, בנסיבות המיוחדות, כדי לכרסם בחזקת תקינות המנהל. 
כידוע, "אחד מכללי היסוד של המשפט המנהלי עניינו בתשתית העובדתית שעל בסיסה בוחרת הרשות המנהלית כיצד להפעיל את סמכותה" (בג"ץ 8647/22 האגודה לזכויות האזרח בישראל נ' משרד הרווחה והביטחון החברתי, פסקה 81 (18.9.2025)), וככל שהפגיעה בזכות היא קשה יותר, נדרשת תשתית עובדתית מהימנה ומשכנעת יותר (בג"ץ 987/94 יורונט קווי זהב (1992) בע"מ נ' שרת התקשורת, פ"ד מ"ח(5) 412, 425 (1994)); וביישום להחלטות הפוקד להוצאת צו 12 לחוק שירות ביטחון תוך הידרשות למלוא הנתונים הרלוונטיים, ראו למשל: עניין אלבז לעיל, בפסקה 9; ע"מ 7/18 טור' לוי נ' התובע הצבאי הראשי, פסקה 22 (2018)).
21. בכך גם שונה המקרה שלפנינו מהמקרים שאליהם הפנה התובע. בעניין קצנטיני – לא נמצא פגם בנתונים הרפואיים שעמדו לנגד עיני הפוקד, טרם הוצאת צו גיוס לפי סעיף 12 לחוק, והזימון היה לראיון המתמקד בעברו הפלילי; בעניין זיתוני – התייצב המלש"ב מיוזמתו לאחר שהוצא צו לפי סעיף 12; ובעניין בטיט – הופעל שיקול דעת פרטני על רקע התייצבות המלש"ב, אך סירוב נמשך שלו לבצע בדיקות רפואיות, שבעקבותיו ניסיון לבדיקה רפואית "מקוצרת" לאחר הוצאת הצו, לא אושר לבסוף על ידי הפוקד. במקרה דנן, תיבחן בהליך העיקרי השאלה האם ענייניו הרפואיים של המשיב עמדו, בזמן אמת, לנגד עיניה של סגנית מפקדת לשכת הגיוס, בעת שקיבלה את ההחלטה לאשר את גיוסו ללא קביעת כושרו לשירות.
22. סברתי אף כי אין להתעלם מן העובדה שהודעתה של רס"ן ורון בדבר הפעלת שיקול דעת פרטני מיום 12 באוקטובר 2026, שהיא ראיה מהותית, צורפה לחומר הראיות, שבוע לאחר הגשת כתב האישום, כ"השלמת ראיה" מאוחרת, וזאת לאחר שההגנה הציגה טענותיה בהקשר זה (ראו פרוטוקול דיון המעצר בבית הדין המחוזי מיום 11 באוקטובר 2026). התנהלות זו מעוררת אי נוחות וראויה למשקל במסגרת התמונה הכוללת. כידוע, אחד מביטוייה המובהקים של הזכות להליך הוגן היא זכותו של נאשם לבנות את קו הגנתו בהליך העיקרי ואף בשלב ההשגה על מעצרו, בהתאם לחומר הראיות שנאסף עם הגשת כתב האישום (סעיף 74(א)(1) לחוק סדר הדין הפלילי, התשמ"ב – 1982; ובפסיקה ראו ע"פ 7218/22 אלמלח נ' מדינת ישראל, פסקה 126 (29.1.2025)). במקרים המתאימים, להתנהלות זו עשויה להיות השלכה גם על שאלת המעצר (בש"פ 3048/19 פלוני נ' מדינת ישראל (8.5.2019); בש"פ 8821/17 בן דוד נ' מדינת ישראל (22.11.2017); ע"מ 70248-11-25 טור' ברמי נ' התובע הצבאי הראשי (2025)). גם בנסיבות מקרה זה ראוי היה שגורמי התביעה הצבאית ישקדו על איסוף מלוא החומר מלשכת הגיוס לפני הגשת כתב האישום. 

סוף דבר
23. טרם חתימה אעיר כי לא נעלמה מעיניי עובדת אי התייצבות המשיב גם לשני הזימונים המאוחרים להוצאת הצו. אין חולק, כי מן הראיות לכאורה עולה תמונה כוללת של אי שיתוף פעולה נמשך מצד המשיב, שהוא שיקול מהותי שיש לשקלל בראי הבטלות היחסית. סימני השאלה אינם שומטים את הקרקע תחת פוטנציאל הראיות לכאורה והסיכוי הסביר להרשעתו של המשיב במיוחס לו (בש"פ 8087/95 זאדה נ' מדינת ישראל, פ"ד נ(ג) 133, 151 (1996)). 
24. משנאספו ראיות לכאורה להשתמטות מן השירות הצבאי בת למעלה מ – 600 ימים, שלא הסתיימה אלא במעצרו של המשיב, בהתאם להלכה הפסוקה, מתקיימת עילת המעצר הקלאסית של החשש להמלטות מאימת הדין (למשל, ע"מ 26-24/21 טור' התרסי נ' התובע הצבאי הראשי, פסקה 86 (2021)), לצד עילות המעצר הייחודיות למסגרת הצבאית והן מסוכנות צבאית וחשש לפגיעה חריפה במשמעת הצבאית. עוצמתן גבוהה עוד יותר כשההשתמטות הנטענת כולה היא במהלך מלחמה רב-זירתית קשה ונמשכת (ע"מ 23443-03-25 טור' גוב נ' התובע הצבאי הראשי, פסקה 19 (2025)). 
25. עם זאת, כמפורט לעיל, מתעוררות במקרה דנן שאלות משפטיות וראייתיות כבדות משקל, המחייבות ליבון והעמקה, המשליכות על הנכונות להסתפק בחלופת  מעצר (ראו בדומה ע"מ 5/13 התובע הצבאי הראשי נ' טור' מלחם (2013); וכן, עניין אלבז לעיל; ע"מ 12/20 התובע הצבאי הראשי נ' טור' חדד (2020)). לאור השאלות הנוגעות לאופן הפעלת שיקול הדעת, לחללים הראייתיים הנוספים עליהם עמד בית הדין קמא (גם אם ניתן היה להתגבר עליהם, אילו עמדו לבדם), להתנהלות התביעה הצבאית ב"השלמת ראיה מאוחרת" ולתקופת ההיעדרות הכוללת, הרי ש"אף אם תאמר, שבנסיבות דנן - המדובר במקרה 'גבולי', אשר איפשר הגעה לתוצאה אחרת - אין הדבר מצדיק התערבות בהחלטת הערכאה קמא" (ע"מ/24/00 התובע הצבאי הראשי נ' רב"ט חבושה (2000)). 
26. ערעור התביעה נדחה, אפוא. החלטת בית הדין קמא להורות על שחרורו של המשיב למעצר פתוח במיטב, עד תום ההליכים המשפטיים בעניינו, עומדת בעינה. 

[bookmark: Nitan][bookmark: _Hlk56007148]נימוקי ההחלטה ניתנו היום, ח' בחשוון התשפ"ז, 19 באוקטובר 2026, ויועברו לצדדים באמצעות המזכירות. 

